## *ישעיהו פרק ס, עבדי ה' מלכי העולם*

**סיכום שיעור של הרב צבי יהודה הכהן קוק.**

(הסיכום נכתב ע"י הרב אורי דסברג, ונערך ע"י בראון דסברג)

(א) קוּמִי אוֹרִי כִּי בָא אוֹרֵךְ וּכְבוֹד ה' עָלַיִךְ זָרָח:

(ב) כִּי הִנֵּה הַחֹשֶׁךְ יְכַסֶּה אֶרֶץ וַעֲרָפֶל לְאֻמִּים וְעָלַיִךְ יִזְרַח ה' וּכְבוֹדוֹ עָלַיִךְ יֵרָאֶה:

(ג) וְהָלְכוּ גוֹיִם לְאוֹרֵךְ וּמְלָכִים לְנֹגַהּ זַרְחֵךְ:

(ד) שְׂאִי סָבִיב עֵינַיִךְ וּרְאִי כֻּלָּם נִקְבְּצוּ בָאוּ לָךְ בָּנַיִךְ מֵרָחוֹק יָבֹאוּ וּבְנֹתַיִךְ עַל צַד תֵּאָמַנָה:

(ה) אָז תִּרְאִי וְנָהַרְתְּ וּפָחַד וְרָחַב לְבָבֵךְ כִּי יֵהָפֵךְ עָלַיִךְ הֲמוֹן יָם חֵיל גּוֹיִם יָבֹאוּ לָךְ:

(ו) שִׁפְעַת גְּמַלִּים תְּכַסֵּךְ בִּכְרֵי מִדְיָן וְעֵיפָה כֻּלָּם מִשְּׁבָא יָבֹאוּ זָהָב וּלְבוֹנָה יִשָּׂאוּ וּתְהִלּוֹת ה' יְבַשֵּׂרוּ:

(ז) כָּל צֹאן קֵדָר יִקָּבְצוּ לָךְ אֵילֵי נְבָיוֹת יְשָׁרְתוּנֶךְ יַעֲלוּ עַל רָצוֹן מִזְבְּחִי וּבֵית תִּפְאַרְתִּי אֲפָאֵר:

(ח) מִי אֵלֶּה כָּעָב תְּעוּפֶינָה וְכַיּוֹנִים אֶל אֲרֻבֹּתֵיהֶם:

(ט) כִּי לִי אִיִּים יְקַוּוּ וָאֳנִיּוֹת תַּרְשִׁישׁ בָּרִאשֹׁנָה לְהָבִיא בָנַיִךְ מֵרָחוֹק כַּסְפָּם וּזְהָבָם אִתָּם לְשֵׁם ה' אֱלֹהַיִךְ וְלִקְדוֹשׁ יִשְׂרָאֵל כִּי פֵאֲרָךְ:

(י) וּבָנוּ בְנֵי נֵכָר חֹמֹתַיִךְ וּמַלְכֵיהֶם יְשָׁרְתוּנֶךְ כִּי בְקִצְפִּי הִכִּיתִיךְ וּבִרְצוֹנִי רִחַמְתִּיךְ:

(יא) וּפִתְּחוּ שְׁעָרַיִךְ תָּמִיד יוֹמָם וָלַיְלָה לֹא יִסָּגֵרוּ לְהָבִיא אֵלַיִךְ חֵיל גּוֹיִם וּמַלְכֵיהֶם נְהוּגִים:

(יב) כִּי הַגּוֹי וְהַמַּמְלָכָה אֲשֶׁר לֹא יַעַבְדוּךְ יֹאבֵדוּ וְהַגּוֹיִם חָרֹב יֶחֱרָבוּ:

(יג) כְּבוֹד הַלְּבָנוֹן אֵלַיִךְ יָבוֹא בְּרוֹשׁ תִּדְהָר וּתְאַשּׁוּר יַחְדָּו לְפָאֵר מְקוֹם מִקְדָּשִׁי וּמְקוֹם רַגְלַי אֲכַבֵּד:

(יד) וְהָלְכוּ אֵלַיִךְ שְׁחוֹחַ בְּנֵי מְעַנַּיִךְ וְהִשְׁתַּחֲווּ עַל כַּפּוֹת רַגְלַיִךְ כָּל מְנַאֲצָיִךְ וְקָרְאוּ לָךְ עִיר ה' צִיּוֹן קְדוֹשׁ יִשְׂרָאֵל:

(טו) תַּחַת הֱיוֹתֵךְ עֲזוּבָה וּשְׂנוּאָה וְאֵין עוֹבֵר וְשַׂמְתִּיךְ לִגְאוֹן עוֹלָם מְשׂוֹשׂ דּוֹר וָדוֹר:

(טז) וְיָנַקְתְּ חֲלֵב גּוֹיִם וְשֹׁד מְלָכִים תִּינָקִי וְיָדַעַתְּ כִּי אֲנִי ה' מוֹשִׁיעֵךְ וְגֹאֲלֵךְ אֲבִיר יַעֲקֹב:

(יז) תַּחַת הַנְּחֹשֶׁת אָבִיא זָהָב וְתַחַת הַבַּרְזֶל אָבִיא כֶסֶף וְתַחַת הָעֵצִים נְחֹשֶׁת וְתַחַת הָאֲבָנִים בַּרְזֶל וְשַׂמְתִּי פְקֻדָּתֵךְ שָׁלוֹם וְנֹגְשַׂיִךְ צְדָקָה:

(יח) לֹא יִשָּׁמַע עוֹד חָמָס בְּאַרְצֵךְ שֹׁד וָשֶׁבֶר בִּגְבוּלָיִךְ וְקָרָאת יְשׁוּעָה חוֹמֹתַיִךְ וּשְׁעָרַיִךְ תְּהִלָּה:

(יט) לֹא יִהְיֶה לָּךְ עוֹד הַשֶּׁמֶשׁ לְאוֹר יוֹמָם וּלְנֹגַהּ הַיָּרֵחַ לֹא יָאִיר לָךְ וְהָיָה לָךְ ה' לְאוֹר עוֹלָם וֵאלֹהַיִךְ לְתִפְאַרְתֵּךְ:

(כ) לֹא יָבוֹא עוֹד שִׁמְשֵׁךְ וִירֵחֵךְ לֹא יֵאָסֵף כִּי ה' יִהְיֶה לָּךְ לְאוֹר עוֹלָם וְשָׁלְמוּ יְמֵי אֶבְלֵךְ:

(כא) וְעַמֵּךְ כֻּלָּם צַדִּיקִים לְעוֹלָם יִירְשׁוּ אָרֶץ נֵצֶר מַטָּעַי מַעֲשֵׂה יָדַי לְהִתְפָּאֵר:

(כב) הַקָּטֹן יִהְיֶה לָאֶלֶף וְהַצָּעִיר לְגוֹי עָצוּם אֲנִי ה' בְּעִתָּהּ אֲחִישֶׁנָּה:

### בנים ועבדים

בנים אנחנו ועבדים אנחנו, וכוללים בתוכנו את הסתירות בין שני המושגים, כי לא ראי הבנים כראי העבדים, בנים עדיפים מעבדים ועבדים עדיפים מבנים. "ברא כרעיה דאבוה", "עבד עברי גופו קנוי". ולא עוד, אלא שאנחנו משיחיים. כך היא כלל כנסת-ישראל, וכך הוא כל אחד ואחד מישראל. ומתוך כך יש גילוי משיחיות בן-ישי. מתוך אותה מלכות-משיחיות שהיא בטוי-שיא למהות קדושת ישראל, מתוך כך נמשך שעם ישראל הוא לב שבאומות. "כל ישראל בני מלכים" (ב"מ קיג:), הם "בני נביאים" (עפ"י פסחים סו.), אשר פירושו תלמידי הנביאים על כל מדרגותיהם, וכן בנים מבחינה גנאלוגית. ואנחנו מולכים ושולטים שלטון רוחני.

### ישראל במקביל - גם עבדים וגם מלכים

"הכל עבדים הן לישראל" (עירובין מג:) וזהו משום שיכירו את עליונות ישראל בעולם הזה, וישראל עבדים לקב"ה. "והלכו גויים לאורך, ומלכים לנגה זרחך", הגויים יסייעו לחידוש עבודת הקרבנות "כל צאן בקר וכו' יעלו לרצון וכו'". "ובנו בני נכר חומותיך". "ומלכיהם ישרתונך". ואנחנו מלאי חרות ומלאי עבדות, מלאי מלכות ומלאי שעבוד, במקור אין סתירות ואין חילוקים, רק בעין האדם נראים הדברים כסתירות. "עננו כשענית לדוד ושלמה בירושלים" (מתוך הסליחות), כאן נזכר זוג שלא כמו בכל יתר הבתים בסליחה שנאמר ביחיד[[1]](#footnote-1), כי לאלו יש יסוד המלכות, מלכות משיח בן-דוד.

### חירות ושעבוד של מלך ישראל ושל תלמידי חכמים

המלכת מלך הייתה כשהמלך היה רכוב על גבי פרדה, שהיא יצור כלאים. כך היתה המלכת שלמה, וכיצד הותר לו להנות מכלאים? הגמ' מתרצת שזוהי הוראת שעה לסידור ביסוס המלכות בישראל. פרדה היא הרכבת סוס וחמור, שיא החרות ושיא השעבוד. סוס מציין רחבות ומלכות. והחמור מציין שעבוד ("עני ורכוב על חמור"), וענין מלכות ישראל היא חרות ושעבוד. ועל יסוד הפרדה הזאת שהיא איחוד החרות והשעבוד מתבססת המלכות והמשיחיות הישראלית. וזהו גילוי על ענינו של כלל ישראל.

"מאן מלכי? רבנן!" (עפ"י גיטין סב.) ומלכות רבנן היא אותה המלכות בעלת אותם היסודות.

1. כמו "משה בחורב", "אהרון במחתה", "שמואל במצפה" וכו' [↑](#footnote-ref-1)